《浮梁秋晓书事三首 其一》
元代·洪焱祖

竟日风兼雨，荒山坐复眠。收心葬书窟，飞梦入诗天。

宁戚歌牛下，昌黎拜马前。卿当用卿法，我懒觉犹贤。

作者简介：（1267—1329）元徽州歙县人，字潜夫，号杏庭。由平江路儒学录迁绍兴路儒学正，调衢州路儒学教授，擢处州路遂昌县主簿，以休宁县尹致仕。有《杏庭摘稿》、《尔雅翼音释》等。